Arne Holte

Arne Holte (født 1946) er en norsk psykolog, professor emeritus i helsepsykologi og tidligere assisterende direktør i Folkehelseinstituttet (FHI). 

Holte vokste opp i Vika. Han var russepresident i Oslo og president i russens hovedstyre i 1966. Han er utdannet cand.psychol. ved Universitetet i Oslo i 1974 og dr.philos. i psykologi samme sted i 1990 med avhandlingen Studies on family communication and psychopathology. Han var professor i klinisk og personlighetspsykologi ved Universitetet i Tromsø fra 1992 til 1998, professor i medisinske adferdsfag ved Det medisinske fakultet ved Universitetet i Oslo fra 1998 og professor i helsepsykologi ved Psykologisk institutt samme sted fra 2001. Med delvis permisjon fra professorstillingen ved UiO hadde Holte fra 2004 ulike direktørstillinger i Folkehelseinstituttet (FHI), blant annet som divisjonsdirektør for psykisk helse og assisterende direktør for FHI. Han har også vært visepresident i Psykologiforbundet. 

Holte er en av gründerne i norsk psykologi. Han var sentral i oppbyggingen av psykologutdanningen i Tromsø og hadde ansvar for å bygge opp den kliniske delen av studiet. Han er en av grunnleggerne av standarden for psykologutdanning i Europa, EuroPsy. Han er medlem av spesialistkomiteen i psykoterapi i EuroPsy. Han har vært sentral i en rekke prosjekter i EU, EEA/Norway Grant, Den Europeiske Føderasjonen av Psykologforeninger (EFPA), samt NORAD. Han har vært programsensor for psykologutdanningen ved Universitetet i Bergen, styreleder for Forskningsinstituttet Modum Bad, medredaktør av Tidsskrift for Norsk Psykologforening, gjesteprofessor ved en rekke universiteter i USA, psykoterapeut, familieterapeut, skole- og kommunepsykolog. Holte har hatt stor faglig betydning for utviklingen av psykisk folkehelsepolitikk i Norge. Han var sentral i arbeidet med psykisk helsevernloven og i å gi psykologer myndighet til å fatte vedtak om tvangsbruk i psykisk helsevern. I de senere år har han arbeidet med befolkningsrettede psykisk helsefremmende og sykdomsforebyggende strategier, herunder også med global psykisk folkehelse. Under EØS/EEA-avtalen har han arbeidet som rådgiver på psykisk folkehelse i Estland, Tsjekkia, Slovenia, Ungarn og Portugal. Holte er medlem av forskerforumet Global Consortium for Depression Prevention. 

Holte har besøkt flere enn 100 land og har besteget Mount Everest i sin tidligere alder. I løpet av sin karriere har Holte publisert mer enn 200 faglige og vitenskapelige arbeider om livskvalitet, psykisk helse og psykiske lidelser.  

Hans senere vitenskapelige arbeider omhandler betydningen av tillit og velferdsordninger for sammenhenger mellom inntekt og livskvalitet i 26 land Europa. For tiden arbeider han med psykisk helsetrening i barnehagen og skolen og med betydningen av gjeldrådgivning for å forebygge gjeldsrelaterte psykiske helseplager og selvmord. Hans serie kortartikler om kunnskapsstatus på forebygging av psykisk helseplager på ulike arenaer og hans mest sette video-serie, "De syv psykiske helserettighetene" er tilgjengelige på www.arneholte.no.

Utmerkelser

Han fikk Psykologprisen fra Norsk Psykologforening i 2012 for å «ha satt dype spor innen det psykiske helsearbeidet».

Referanser

Norske psykologiprofessorer
Professorer ved Universitetet i Oslo
Personer fra Oslo